Csütörtök délelőtt az Országos Mentőszolgálat budapesti központjában leplezték le azt az új alkalmazást, mely minden korábbinál gyorsabbá és egyszerűbbé teheti a mentőhívást a bajbajutottak számára. A balesetet szenvedettek, illetve vészhelyzetbe kerülteknek csak annyi a dolguk, hogy a készülékükön megnyomjanak egy virtuális gombot, és ezt követően a segítség késlekedés nélkül érkezik.

Amikor valaki a megszokott módon felhívja a mentőket, sok idő elmegy azzal, hogy a diszpécser beazonosítja a telefonáló pontos tartózkodási helyét, amit adott esetben nem is tud megnevezni a balesetet szenvedett. Ezzel szemben az alkalmazás szuperpontos helymeghatározással rendelkezik, és a vészjelzés leadásával egy időben azonnal és automatikusan továbbítja a mentősöknek a koordinátákat, sőt, még épületen belüli helyzetmeghatározásra is képes.

Fotó: László Ferenc

Az alkalmazásban előre meg lehet adni azokat az információkat, amelyek egy esetleges mentési tevékenység során rendkívül fontosak, akár életmentőek lehetnek. Így például a felhasználó korát, nemét, ismert betegségeit, szedett gyógyszereit, illetve gyógyszerekkel szembeni érzékenységét. Ez főleg akkor fontos, ha a bajbajutott a segélyhívást követően eszméletét veszti. Az ikonos felhasználói felületnek köszönhetően az appal akkor is segítséget lehet kérni, ha a balesetet szenvedett esetleg rosszul lát, vagy nem tud beszélni.

[Tudja, mi a különbség, ha Magyarországon hívja a mentőket, vagy ha Dániában? Egy élet múlhat rajta]

A POI-adatbázisnak köszönhetően az alkalmazásban megtalálhatók a felhasználóhoz legközelebbi gyógyszertárak, kórházak, defibrillátorok, illetve ügyeletek elérhetőségei is. Hasznos extra továbbá az elsősegélynyújtó kisokos, ami közérthető módon vázolja, hogy a mentők kiérkezéséig hogyan és mit érdemes tenni.

Fotó: László Ferenc

A cseh Medical Information Technologies által fejlesztett szoftver a Vodafone Magyarország Alapítvány és az Országos Mentőszolgálat együttműködésének gyümölcseként érkezik meg Magyarországra. Jelenleg három országban, Ausztriában, Csehországban és Szlovákiában aktív a szolgáltatás, mely a jelenlegi tervek szerint idén ősszel startol el hazánkban. Eddig már több mint 1 millióan töltötték le az Android-, illetve iOS kompatibilis applikációt, mellyel az elmúlt 3 esztendőben 30 ezer riasztást adtak le.

A Magyarországon jelenleg éppen lokalizálás és integrálás alatt lévő ÉletMentő az összes hazai mobilszolgáltató ügyfelei számára ingyenesen elérhető lesz, és nemcsak hazánkban, hanem az említett országokban is használhatjuk majd. Olyannyira, hogy adott területeken nemcsak a hagyományos, hanem a hegyi- és vízimentők is riaszthatók a segítségével, ami sportolás és kirándulás során jelenthet komoly segítséget.

Ha értesülni szeretne az alkalmazás megjelenésérő, lájkolja a HVG Tech rovatának Facebook-oldalát.